Narodna skupština
20180608

Hvala, predsedavajući. Uvažena gospođo Tabaković sa saradnicima, dame i gospodo narodni poslanici, podnetim amandmanom se još jednom ukazuje na važnost realizacije ugovora na daljinu. Da bi se ugovor realizovao na adekvatan način, svi činioci u sistemu treba da budu stručni, da odgovorno rade, da marljivo rade i ovo treba da bude slika svakog sistema. Na takav način se pristupa rešavanju problema i odgovora na poverenje građana Republike Srbije koji su ukazali SNS, što svojim rezultatima rada apsolutno govore na prvom mestu predsednik Republike Srbije, Vlade Republike Srbije i svakako NBS. U njihovom delovanju sprovodeći politiku na jasno definisan način, sa jasno definisanim ciljem i delujući kao koordinisana celina, govore rezultati koji opisuju rast, razvoj i beleženje Republike Srbije na bolju poziciju na svetski priznatim listama. Kada se ukazuje na važnost realizacije ugovora na daljinu, želim dodatno da ukažem na to, bez obzira da li je predmet ugovaranja pružanje sukcesivnih ili istorodnih usluga, što je definisano članom 4. Predloga zakona, svakako je za njihovu realizaciju neophodna dobra infrastruktura. Obzirom na to da je osnova za sve navedeno korišćenje savremenih tehnologija i primena informaciono-komunikacionih tehnologija, dolazimo do toga da se u ovakvom obliku poslovanja prepoznaje značaj poštanskog i telekomunikacionog saobraćaja i mreže, a samim tim stvara se prostor za njihovo dalje unapređenje. Svakako, ovakav vid poslovanja će doprineti razvoju ovih vidova saobraćaja. Zahvaljujem.